刘学箕
宾从集藕花堂分韵得园字二十韵
流金烁石火燎燔，何地泄此畏暑袢。
草堂幸有茆三间，冷浸十亩泉有源。
泉音琮琤下空山，金石戛击声潺湲。
太华峰头十丈莲，吾侬玉井亲移根。
开华结实今几年，红幛绿盖风翻翻。
卷舒万柄摇苍烟，香苞芳萼锦绮毓。
云将急雨珠溅圆，日焙晴酣香胜荪。
龟鱼窃{上广下阴}鸥鹭眠，勾致属玉栖双鸳。
房青子碧甘剥鲜，藕白条翠冰堆盆。
嚼之清泠醒醉魂，犹可招邀慰文园。
君明不闻李谪仙，声名飘然誉开元。
忽傅诏草白莲序，一扫意到无馀言。
又知苏州韦不凡，风清月晓之江樊。
形容委曲说花趣，妙语历历成订论。
我今对花难著句，挹取香气临窗轩。
俱来亦有二三子，将坛共築旗同{左扌右举}。
搜吟速下一转语，缩手无畏前辈尊。
但今取之二老间，勿效碔砆乱璠玙。
少需红日西沉山，从容特为开芳尊。
晚色婉静更丽娟，咏到东方生晓暾。